Setena edició del programa "Casca de reis a l'escola"
17 desembre 2024

## Setena edició del programa "Casca de reis a l'escola"17 desembre 2024Última actualització: 17 desembre 2024

![](../gestion/img/b5854db3d8fcffc9ae40553637669abfc89fbfee788db9f266e30f1d53e0671c.jpg)  
  

La regidora delegada d'Educació, **Esther Sapena**, ha presentat hui la setena edició del programa «Casca de reis a l’escola», acompanyada del president de l'Associació de Pastissers i Forners de Gandia, **Miguel Roselló**, i del responsable de l’empresa Ideari, **Jaume Sau Moncho**, que és qui desenvolupa el projecte.

La iniciativa del departament d’Educació, dirigida a l'alumnat de segon de primària, té un caràcter didàctic i pretén recuperar la tradició d'aquest dolç típic de la Safor. Així doncs, l'activitat consta de tres parts: una primera que consisteix a contar als xiquets la història, ingredients i singularitats del plat; una segona en la qual fan i decoren la caixa que els servirà per a guardar la seua casca any rere any, i una última en la qual poden provar aquest postre fet pels pastissers de la ciutat.

Enguany, són 17 els centres educatius que participen en la proposta, per la qual cosa arribarà a un total de 750 alumnes de la ciutat. _«És un dolç molt nostre, que tots i totes recordem de quan érem xicotets. Quan em van plantejar l'activitat, em va semblar un projecte molt bonic, no sols pel seu costat culinari, sinó també perquè suposa recuperar aquest costum»_, ha comentat l'edil.

L’origen del dolç és anterior a Jaume I i es tracta d'un regal que, se suposa, fan els padrins i padrines als seus fillols el dia de Reis.

Finalment, Roselló ha agraït, tant a l'Ajuntament com al departament d'Educació, l'esforç que duen a terme per a recuperar aquesta tradició, «feta amb ingredients nobles, com són l’ametlla i el sucre».